FVC วิ่ง 3 วันติด! บวกอีก 3% ส่งซิกครึ่งหลังแจ่ม ย้ำเป้ารายได้ปีนี้โต 30%
FVC วิ่ง 3 วันติด! บวกอีก 3% ส่งซิกครึ่งปีหลังแจ่ม คงเป้ารายได้ปีนี้โต 30% รับ 3 กลุ่มธุรกิจแนวโน้มสดใส กางแผนธุรกิจบริการทางการแพทย์ ปีนี้เล็งขยายสาขาศูนย์ฟอกไตเทียมอีก 3-7 แห่ง และเพิ่มเครื่องฟอกไตเทียมอีก 50-80 เครื่อง ดันสิ้นปีนี้แตะ 250 เครื่อง รับดีมานด์ลูกค้าเพิ่มขึ้น
FVC วิ่ง 3 วันติด! บวกอีก 3% ส่งซิกครึ่งปีหลังแจ่ม คงเป้ารายได้ปีนี้โต 30% รับ 3 กลุ่มธุรกิจแนวโน้มสดใส กางแผนธุรกิจบริการทางการแพทย์
29 ก.ย. 2565

ผู้สื่อข่าวรายงานว่า วันนี้ (27 ก.ย.65) ราคาหุ้นบริษัท ฟิลเตอร์ วิชั่น จำกัด (มหาชน) FVC ณ เวลา 10:22 น. อยู่ที่ 1.84 บาท บวก 0.05 บาท หรือ 2.79% สูงสุดที่ 1.89 บาท  ราคาต่ำสุดที่ 1.82 บาท ด้วยมูลค่าซื้อขาย 82.35 ล้านบาท โดยราคาหุ้นปรับตัวขึ้น 3 วันติด โดยนับตั้งแต่หุ้นยืนที่ระัดบ 1.60 บาท เมื่อวันที่ 26 ก.ย.65 จนถึงล่าสุดหุ้นปรับตัวขึ้นแล้ว 15%

โดยก่อนหน้านี้นายวิจิตร เตชะเกษม ประธานกรรมการบริหาร และกรรมการผู้จัดการ FVC เปิดเผยว่า บริษัทยังคงตั้งเป้าหมายรายได้รวมปีนี้เติบโต 30% จากปีก่อนที่มีรายได้รวม 650.91 ล้านบาท หลังประเมินแนวโน้มผลการดำเนินงานครึ่งปีหลังของปีนี้ ทั้งในช่วงไตรมาส 3/2565 และไตรมาส 4/2565 น่าจะดีต่อเนื่องจากครึ่งปีแรกที่ผ่านมา เนื่องจากสถานการณ์ COVID-19 ที่คลี่คลาย และการกระตุ้นการท่องเที่ยวจากทางภาครัฐ
ทั้งนี้ ในช่วงครึ่งปีหลังนี้ บริษัทจะสามารถรับรู้รายได้กลุ่มธุรกิจอุตสาหกรรมและผู้ประกอบการด้านระบบน้ำ (B1) ที่มีการติดตั้งระบบที่มีคำสั่งซื้อจากลูกค้าโรงงานอุตสาหกรรมอาหารและเครื่องดื่มเข้ามาประมาณ 9 โครงการ มูลค่า รวม 8.24 ล้านบาท และบริษัทมีการบริหารต้นทุนที่ปรับตัวสูงขึ้น โดยการทยอยเจรจากับลูกค้าเพื่อขอปรับราคาขึ้น ซึ่งส่วนใหญ่เป็นหน่วยงานราชการที่ได้เซ็นสัญญาไปแล้ว
ขณะที่บริษัทมีแผนที่จะขยายกลุ่มธุรกิจพาณิชย์และที่พักอาศัย (B2) เนื่องจากมีการเปิดประเทศเพื่อต้อนรับนักท่องเที่ยวมากขึ้น ส่งผลให้ลูกค้ากลุ่มร้านอาหาร และโรงแรมที่ในกรุงเทพฯ และต่างจังหวัดทยอยเปิดกิจการ
ส่วนกลุ่มธุรกิจบริการทางการแพทย์ (B3) ดำเนินการโดยบริษัท เคที เมดิคอล เซอร์วิส จำกัด (มหาชน) หรือ KTMS ซึ่งบริษัทย่อยของ FVC มีแผนขยายสาขาและเพิ่มเครื่องฟอกไตเทียม โดยในปีนี้จะขยายสาขาเพิ่มอีกประมาณ 3-7 แห่ง  จากปัจจุบัน 19 แห่ง และเพิ่มเครื่องฟอกไตเทียมอีก 50-80 เครื่อง เป็น 250-300 เครื่อง จากปัจจุบันที่มีอยู่ 243 เครื่อง เพื่อรองรับปริมาณผู้ป่วยที่เข้ารับบริการที่เพิ่มขึ้นอย่างต่อเนื่อง รวมทั้งเตรียมออกผลิตภัณฑ์ครีมสำหรับผู้ป่วยโรคไตในช่วงเดือน ธ.ค. 2565 ทั้งนี้ KTMS เตรียมยื่นแบบแสดงรายการข้อมูลการเสนอขายหลักทรัพย์ (ไฟลิ่ง) ต่อสำนักงานคณะกรรมการกำกับหลักทรัพย์ (ก.ล.ต.) เพื่อเข้าจดทะเบียนในตลาดหลักทรัพย์ฯ ภายในปีนี้
นอกจากนี้ FVC มีการปรับปรุงและลงทุนด้านระบบซอฟต์แวร์ที่ต่อเนื่อง คาดว่าจะแล้วเสร็จในปี 2566 เพื่อให้สามารถเชื่อมระบบทำงานในกลุ่มบริษัท และรองรับการให้บริการแบบ Online Service Report ในอนาคต
“แผนงานในอีก 3 ปีข้างหน้า (ปี 2568) ในส่วนของธุรกิจบริการทางการแพทย์ (B3) FVC เตรียมเปิดให้ดูแลสุขภาพผู้ป่วยที่บ้าน (Home Care) ขณะที่ธุรกิจอุตสาหกรรมและผู้ประกอบการด้านระบบน้ำ (B1) และธุรกิจพาณิชย์และที่พักอาศัย (B2) บริษัทจะมุ่งเน้นเจาะตลาดครัวเรือน (Household Market)” นายวิจิตร กล่าว
สำหรับผลการดำเนินงานครึ่งปีแรกปีนี้ บริษัทมีรายได้รวม 375.70 ล้านบาท และมีกำไรสุทธิ 14.81 ล้านบาท ซึ่งสัดส่วนรายได้ แบ่งเป็นกลุ่มธุรกิจ B1 อยู่ที่ 15%, กลุ่มธุรกิจ B2 อยู่ที่ 36% และกลุ่มธุรกิจ B3 อยู่ที่ 49% โดยในช่วงครึ่งปีแรกที่ผ่านมา กลุ่ม B1 มีรายได้รวม 55.15 ล้านบาท เพิ่มขึ้น 8.39% จากช่วงเดียวกันของปีก่อน เนื่องจากสามารถดำเนินงานโครงการระบบน้ำขนาดใหญ่ต่อเนื่องได้หลังจากที่สถานการณ์ COVID-19 ดีขึ้น และขายอุปกรณ์เกี่ยวกับระบบน้ำได้เพิ่มมากขึ้น
ขณะที่กลุ่ม B2 มีรายได้รวม 135.22 ล้านบาท เพิ่มขึ้น 17.47% จากช่วงเดียวกันของปีก่อน เนื่องจากร้านสะดวกซื้อ ร้านอาหารและเครื่องดื่มสามารถเปิดกิจการได้ และกลุ่ม B3 มีรายได้รวม 180.83 ล้านบาท เพิ่มขึ้น 34.50% จากช่วงเดียวกันของปีก่อน เนื่องจากจำนวนผู้ป่วยที่ใช้บริการฟอกไตเทียมเพิ่มมากขึ้น หลังมีการขยายสาขาให้บริการเพิ่ม